BMW 3. seeria (E46)

BMW E46 oli BMW 3. seeria neljas põlvkond, selle kerega 3. seeriat toodeti 1997–2006. Talle eelnes mudel E36 ja järgnes E90.

Keretüüpidest olid saadavad sedaan (E46/4), universaal (Touring) (E46/3), kupee (E46/2), kabriolett (E46/2C) ja kolmeukseline luukpära Compact (E46/5). 

E46 arendus algas 1993. aastal peainsener Wolfgang Ziebarti ja arendusosakonna juht Wolfgang Reitzle juhtmisel, peadisaineriks oli Chris Bangle. 1995. aastal kinnitati Designworks USA disainer Erik Gopleni baasdisain, viimistlus toimus järgmise kahe aasta jooksul. Sedaani esitleti 11. novembril 1997 pressiesitlusel. Auto oli saadaval nii nelja- kui ka kuuesilindriliste bensiini- ja diiselmootoritega, erandiks ainult 6 eksemplaris toodetud M3 GTR. 

E46 müük algas aprillis 1998, esimesed auto olid kõik sedaanid. Esimesed bensiinimootorid olid ülekantud E36lt - 316i ja 318i kasutasid neljasilindrist M43 mootorit (vaatamata mudelitähistele oli mõlemal kubatuur 1895 cm3, võimsus vastavalt 105 või 118 hj), kuuesilindrilised 320i, 323i ja 328i kasutasid M52-mootorit, vastavalt 1991 cm3 150 hj, 2494 cm3 170 hj ja 2793 cm3 193 hj. Täiesti uus oli aga 320d, mis kasutas uut M47 diislit (1951 cm3, 136 hj). 316i maksis 42 400 Saksa marka, 318i 45 400 marka, 320i 52 500 marka, 323i 56 600 marka, 328i 61 700 marka ja 320d 48 400 marka. 1999. aasta jooksul lisandus kupee aprillis ja Touring oktoobris. 

2000. aastal lisandus mudelivalikusse ka kabriolett ning kuuesilindrised M52 mootorid vahetati välja uute M54 vastu. 320i oli nüüd 2171 cm3/170 hj (53 700 Saksa marka), 323i asemele tuli 325i (2494 cm3/192 hj, 58 600 marka) ja 328i vahetas välja 330i (2979 cm3/231 hj, 65 300 marka). Lisandus ka uus 330d, mis kasutas E39 530d uut M57 diislit (2926 cm3, 184 hj, 62 500 marka), lisaks ka M3 (M54 sportvariant S54, 3246 cm3 343 hj, 100 000 marka). Esimest korda pärast 10 aastat (E30 325iX/E34 525iX) oli BMW mudelivalikus ka xDrive nelikveoga sõiduauto (E36 ja E39 seda ei pakkunud), seda mudelitel 325xi, 330xi ja 330xd.

2001. aastal suurimad muudatused hõlmasid neljasilindrilisi mootoreid: 316i ja 318i said nüüd uue N42 mootori Valvetronicuga, vaatamata mudelitähisele oli 316i tegelik kubatuur 1796 cm3 ja 320i 1995 cm3, võimsus vastavalt 115 ja 143 hj, lisaks lisandus mudelivalikusse 318d, mis vaatamata mudelitähisele oli M47 1951 cm3 kubatuuriga, kuid võimsusega 115 hj.

Lisaks lisandus valikusse kolmeukseline luukpära Compact, mis oli saadaval 316ti, 318ti, 325ti, 318td ja 320td mudelitena. E36 Compact oli Euroopas edukas, kuid USAs mitte, mistõttu otsustati E46 Compacti USAsse mitte eksportida. Kuid ka Euroopas polnud E46 Compact edukas, kuna esiosa disain polnud väga populaarne ning ka kaalueelist kupee ees enam ei olnud. Compacti tootmine lõppes 2004. aastal, järgnevast E90 põlvkonnast enam Compacti ei toodetud, selle asemele tuli 2005. aastal viieukseline 1. seeria (E87) luukpära.

2000. aastal müüs BMW ühe M3 Prototype Technology Groupile American Le Mans võistlussarjas GT-klassis osalemiseks, kus tiim tuli kolmandaks, seepeale otsustas järgmisel aastal BMW ka tehasetiimiga võistelda koostöös Schnitzer Motorsportiga M3 GTRil, sõitjateks Jörg Müller / JJ Lehto ja Dirk Müller / Frederik Ekblom. Sama autot kasutasid ka kaks Prototype Technology Groupi ekipaaži. Kuna S52 mootor polnud Porsche 996 GT3ga võrreldes võistlusvõimeline, tuli BMW välja uue V8 võistlusmootoriga P60 (3997 cm3, 450 hj). Konkurentide kaebuse üle, et M3 GTR oli majasisene prototüüp, muudeti sarja homologatsioonireegleid, mille kohaselt tuli müüa 10 tänavaautot vähemalt kahes maailmajaos 12 kuu jooksul peale reeglite jõustumist. Kuigi BMW väitis, et kümme autot olid toodetud, toodeti tegelikult vaid kuus autot, millel oli võimsust vähendatud 385 hjle. Hind oli ülikõrge - 250 000 eurot, samal ajal kui uus Ferrari 575M Maranello maksis 196 000 eurot. M3 GTR tuligi GT-klassi võitjaks, kuid 2002. aasta hooajaks muudeti uuesti homologatsioonireegleid, nüüd oli vaja ilma trahvideta kvalifitseerumiseks toota 100 autot ja 1000 mootorit. Kuna BMW ei planeerinud kunagi M3 GTR toota nii suures mahus, otsustati võistlussarjast hoopist tagasi tõmbuda. M3 GTR sai 2005. aastal kuulsaks videomängust Need for Speed: Most Wanted.

2003. aastal vahetus 316i ja 318i N42 mootor N46 vastu, kubatuur ja võimsus sealjuures ei muutunud. 330d töömaht suurenes 2993 cm3-ni ja võimsus 150 kW-ni, lisaks olid 330i, 320d ja 330d nüüd kuuekäigulise manuaalkäigukastiga. 

2005. aastal tuli tootmisse uus E90 kolmene, mispeale E46 tootmine lõpetati. Viimased sedaanid toodeti 2004. aasta lõpus, universaale toodeti veel juunini 2005, kupee ja kabriolett olid saadaval veel 2006. aastal. Viimastest sedaanidest maksid september 2004 seisuga 316i 24150 eurot, 318i 25950, 320i 29800, 325i 31800, 330i 35500, 318d 26350, 320d 28200 ja 330d 35000 eurot. Nelikvedu lisas hinnale 2300 eurot, automaatkäigukast 2000. Märtsis 2006 maksid viimased 318Ci kupee 28850, 320Ci 32000, 325Ci 34950, 330Ci 38200, 320Cd 31250 ja 330Cd 37700 eurot, kabriolett lisas hinnale olenevalt mudelist 5000-6000 eurot. M3 kupee maksis 56900 ja kabriolett 63750 eurot.

Põhja-Ameerika turu mudelid 
USA turul müüdi ainult kuuesilindriliste bensiinimootoritega mudeleid (välja arvatud 320i). Esimesel mudeliaastal (1999) maksis 323i 26 400 ja 328i 33 400 USA dollarit. 2001. mudeliaastal tulid 323i ja 328i asemele 325i ja 330i ning lisandus M3. 2005 oli viimane sedaanide ja universaalide mudeliaasta - 325i maksis 29 300 ja 330i 35 700 dollarit, nelikvedu lisas hinnale 1750 dollarit, universaalkere (ainult 325i) 1900 dollarit. 2006. mudeliaastal olid saadaval veel ainult kupee ja kabriolett - 325Ci 32 300, 330Ci 37 600 ja M3 48 900 dollarit, kabriolett lisas hinnale 7300 dollarit.

Keretüübid 

3._seeria_(E46)
Sõiduautomudelid